Frankfort: Privaat onafhanklike kragvoorsiening is al oplossingEen van Rural Maintenance se sonplase in die Vrystaat. (Foto: Verskaf) Suid-Afrika se kern-infrastruktuur stort ineen en dit sal só bly indien aktiewe burgery en privaat inisiatiewe nie gaan opstaan en self dinge maak werk nie. Só sê Francois Wilken, president van Vrystaat Landbou (VL). Hy het die boodskap gelewer aan lede tydens die organisasie se jaarlikse streeksvergaderings. Die belangrikste voorbeeld van ŉ privaat- en gemeenskapsoplossing vir probleme wat deur die staat veroorsaak is, is die vennootskap tussen Rural Maintenance en die Mafube Besigheidsforum. Rural Maintenance is reeds 11 jaar in die Mafube- plaaslike munisipaliteit (Frankfort) aktief. Die Mafube Besigheidsforum, bestaande uit plaaslike boere, ondernemings en plaaslike burgerregteorganisasies poog om sedert 2017 die gapings wat deur die wanfunksionele munisipaliteit veroorsaak is, te takel. “Hierdie inisiatief het tot volg gehad dat die Mafube-munisipaliteit se Eskom-rekening tans afbetaal word,” sê Wilken. “Bo en behalwe die R120 miljoen wat reeds in die instandhouding en opgradering van Mafube-kragnetwerk belê is, het Rural Maintenance meer as R22 miljoen aan tantième aan Mafube- plaaslike munisipaliteit betaal en R709,4 miljoen aan Eskom (namens die munisipaliteit) vir grootmaat elektrisiteit.” Hy sê dit is gevolglik een van die meer suksesvolle privaat inisiatiewe in die platteland. “Dit bied ’n diensleweringsmodel wat orals nagestreef kan word. Dit is daarom teleurstellend dat dit blyk dat Eskom en die regering hierdie inisiatief wil kelder. Eskom se argument teen die konstante betroubaarheid van Rural se kragopwekkingsvermoë is nie ŉ legitieme rede nie. Dit sou veel beter gewees het indien die staat en Eskom Rural Maintenance sou bystaan om die nodige battery- of kragopwekker-rugsteun in plek te kry eerder as om die inisiatief te stop. “Gegewe die regering en staatsinstellings se rekord van korrupsie moet ons egter nie verbaas wees nie. Die mense van Suid-Afrika se belange is nie in tel by die owerhede nie, en ons moet dus niks van hulle verwag nie.” Wilken voeg by al raak landsburgers moedeloos oor die ineenstoring van ons elektrisiteitsinfrastruktuur en ander dienste, moet ons onthou dat daar wel privaat oplossings bestaan. “Dit kan geïmplementeer word as die politici opsy staan. Daarom bepleit VL organisasie en beplanning vir plaaslike selfvoorsiening op plaaslike vlak. VL sal voortgaan om steun te verleen vir beleide en belastingtoegewings om dit toe te laat om afhanklikheid van ‘n onstabiele, korrupte of bankrot regering te vermy. Ongelukkig is die kostes van energie stoor, soos batterye, asook rugsteunkragopwekking baie duur en gaan dit ’n verenigde gemeenskapspoging verg om dit voldoende te beplan en finansier.”